US-wingerdkundige ontvang gesogte beurs | Landbou
Dr. Erna Blancquaert (regs) en me. Angela Scott. Foto: Liquid Icons
Dr. Erna Blancquaert, 'n wingerdkundige en navorser aan die Universiteit Stellenbosch (US), is een van twee mense wêreldwyd wat vanjaar 'n Taylor's Port Golden Vines Diversity-beurs ontvang het.
Dié beurs is £55 000 werd en stel haar in staat om die gerekende internasionale Wynmeester-program (MW) aan die Institute of Masters of Wine in Brittanje te volg.
Blancquaert sê sy is in die wolke oor die geleentheid om weer 'n deeltydse student te word, en om die gesogte MW-kwalifikasie te behaal, wat in die wynbedryf as een van die hoogste standaarde van professionele kennis beskou word.
Altesame 42 aspirantstudente van swart en etniese minderhede uit 23 lande het aansoek gedoen om die beurse met die oog daarop om deel te wees van die MW- of Master Sommelier- (MS) programme.
Die beurse dek die ontvangers se kursusgeld, reis- en eksamenkoste volledig, asook moontlike verliese aan inkomste tydens hul werkplasing-internskappe.
Die internskapprogram sluit gediversifiseerde werkondervinding in met van die wêreld se bekendste wynkelders, onder meer Château Cheval Blanc, Liber Pater, Château Smith Haut Lafitte en Château d'Yquem in Bordeaux; Dom Pérignon en Ruinart in Champagne; en Domaine Baron Thenard, Domaine des Lambrays en Domaine Laroche in Boergondië.
Blancquaert, oorspronklik van die Paarl, was die eerste swart vrou uit Afrika wat 'n doktorsgraad in wingerdkunde verwerf het. Haar navorsing konsentreer op abiotiese stressors (klimaatverandering) en die impak daarvan op die metaboliete van die druifkorrel, volhoubaarheidspilare geassosieer met wingerd- en wynproduksie en die gebruik van infrarooi-tegnologie om presisie-wingerdbou toe te pas.
Sy is 'n Fulbright-alumna en koördineer vir die US die Global Network for Agricultural Sciences and Viniviticulture-konsortium met 17 ander internasionale wynproduserende vennoot-universiteite.
Haar oogmerk is om internasionalisering tussen die vennoot-universiteite te bevorder en 'n leerondervinding vir toekomstige geslagte in die wêreldwye wynbedryf te skep.
Begrip van die wingerdstok is wat haar inspireer. Sy glo "goeie wyne word in die wingerd gemaak" en "die bewys lê in die proe".
Sy jaag kennis na terwyl sy terselfdertyd kennis wil oordra deur onderrig en haar interaksie met studente en diegene wat sy mentor.
Me. Jancis Robinson MW, voorsitter van die paneel beoordelaars, beskryf Blancquaert as 'n natuurlike leier met hoë integriteit. Sy en die res van die beoordelaars sal voortgesette mentorskap verskaf aan Blancquaert en haar mede-ontvanger, me. Angela Scott, 'n Amerikaanse prokureur wat tans in Nieu-Seeland woon.